***Приложение 1***

**ТЕМИ И ИНФОРМАЦИЯ ЗА КУРСОВЕТЕ ОТ КАТАЛОГ 2022,**

**КОИТО ЩЕ СЕ РАЗРАБОТВАТ ПО ПРОЕКТ**

**„ДИГИТАЛНА ТРАНСФОРМАЦИЯ В ОБУЧЕНИЕТО – ДИГИТАЛНА КОМПЕТЕНТНОСТ И УЧЕНЕ“**

1. **ВЪЗМОЖНОСТИТЕ ЗА БЪЛГАРИЯ ОТ ЕВРОПЕЙСКАТА ЗЕЛЕНА СДЕЛКА (У-6)**

**Целева група:**

Служители на ръководни и експертни длъжности в централната и териториалната администрация, които имат отговорности по предприемане на действия за постигане на поставените в Европейската зелена сделка цели.

**Описание:**

Амбициозната политика на ЕС в областта на климата поставя сериозни предизвикателства и задачи пред държавите членки, което ще изисква общи усилия и споделена отговорност на много сектори, в т.ч. финанси, регионално и структурно развитие, климат и околна среда, енергетика, икономика, образование и наука, заетост и социална политика, транспорт, земеделие, храни и гори, младежи и спорт, както и взаимодействието между тях. В този процес ролята на ЕК и политиките на ниво ЕС ще са ключови за координирано постигане на желания резултат по възможно най-ефективен и разходооправдан начин.

Основни акценти в този курс са: Неутралност по отношение на климата; секторни цели за изпълнение, допринасящи за постигане на нулеви нетни емисии до 2050 г.; Инвестиции в екологосъобразно бъдеще - мобилизиране на публични и частни инвестиции; Научни изследвания и иновации – движеща сила на трансформацията; Ползи от Европейския зелен пакт; Позиция на българската страна по Европейска зелена сделка и заложените в нея цели.

**Очаквани резултати:**

След завършване на обучението участниците ще:

• познават общите и секторните цели, поставени в Европейската зелена сделка;

• разбират мерките и действията, които предлага Комисията за изпълнение на целите;

• познават финансовите механизми за подпомагане изпълнението на мерките за постигане на поставените в Зелената сделка цели;

• знаят каква е посоката на усилията, които трябва да бъдат положени в съответната област на дейност /транспорт, енергетика, земеделие и др./, за да се изпълнят амбициозните цели по Европейския зелен пакт.

**Продължителност**: 16 учебни часа, 2 дни

**Форма на обучение**: присъствена

1. **ПУБЛИЧНИ УСЛУГИ И ПРЕДИЗВИКАТЕЛСТВА ПРЕД ОКОЛНАТА СРЕДА: РАБОТА В ЕВРОПЕЙСКИ КОНТЕКСТ (У-8) – НА АНГЛИЙСКИ ЕЗИК**

**Целева група:**

Служители на ръководни и експертни длъжности в централната и териториалната администрация, които работят по въпроси на Европейския съюз

**Описание:**

Този курс има за цел да разясни връзката между публичното управление и околната среда. В него ще се разгледа прилагането на европейската правна рамка в сферата на околната среда, работа със заинтересовани страни, действия от страна на гражданското общество и местните власти, както и ще се дадат насоки за проактивно участие при вземането на решения в областта на ниво Европейски съюз.

**Очаквани резултати:**

След завършване на обучението участниците ще:

• познават европейската правна рамка в областта на околната среда;

• умеят да анализират и разпознават възможните пропуски и трудности при транспонирането на европейската правна рамка;

• познават спецификите при достъпа на гражданите до правосъдие, свързано с околната среда;

• знаят как да работят съвместно с гражданското общество по въпроси, свързани с околната среда.

**Продължителност:** 12 учебни часа

**Форма на обучение:** смесена

**ЕЛЕКТРОННИ МОДУЛИ ЗА САМООБУЧЕНИЕ:**

**Целева група:** Служители на ръководни и експертни длъжности в централната и териториалната администрация

**Продължителност:** до 4 учебни часа

**Форма на обучение**: е-модул за самообучение

1. **ЗЕЛЕНА АДМИНИСТРАЦИЯ (У-10)**

Държавната администрация трябва да служи за пример и затова от голямо значение е тя да предприеме мерки за опазване на околната среда и за намаляване на вредното влияние върху нея от човешката дейност. Този модул ще запознае участниците с различни начини, по които администрацията може да въздейства за намаляване на вредния отпечатък върху заобикалящия ни свят. Ще бъдат представени български и международни добри практики.

1. **СОЦИАЛНИ ИНОВАЦИИ (У-11)**

Организацията за икономическо сътрудничество и развитие (OECD) определя социалните иновации като „...проектирането и прилагането на нови решения, които предполагат концептуална, процесна, продуктова или организационна промяна и които са с основна цел подобряване благосъстоянието на индивидите и общностите.“ В този модул ще се запознаете със значението и приноса на социалните иновации за устойчивото развитие, с добри практики от частния и публичния сектор в България и в Европа, както и ще придобиете знания относно ролята на публичната администрация в развитието им.

1. **НОВИ ТЕХНОЛОГИИ В УПРАВЛЕНИЕТО - ИНТЕРНЕТ НА НЕЩАТА / INTERNET OF THINGS
(У-12)**

Модулът е предназначен за всички служители в администрацията и има за цел да представи на участниците същността на Интернет на нещата /Internet Of Things/. Ще бъдат разгледани различните видове облачни услуги и добри практики от употребата им в частния и публичния сектор. Участниците ще се запознаят с европейските стратегически документи, както и с водещите организации в областта.

1. **НОВИ ТЕХНОЛОГИИ В УПРАВЛЕНИЕТО - ОБЛАЧНИ ТЕХНОЛОГИИ (У-13)**

Модулът е за всички служители в администрацията и цели да ги запознае с възможностите, които облачните технологии предоставят в областта на публичното управление. Ще бъдат разгледани различните приложения на облачните технологии, както в частния, така и в публичния сектор и ще бъдат коментирани усилията на ЕС за развитие на отворените данни.

1. **ОРГАНИЗАЦИЯ НА ДОКУМЕНТООБОРОТА В ДЪРЖАВНАТА АДМИНИСТРАЦИЯ (Н-11)**

В този модул се прави преглед на нормативната база, свързана с обмена на електронни документи и работа с документи на хартиен носител, тяхното архивиране, опазване и съхраняване. Представят се основни моменти в организацията на работа при е-обмен на документи в администрацията: получаване на е-съобщения и електронно подписани документи, в изпълнение на Закона за електронното управление и поднормативна уредба към него.